CELEX: 22007D0461
Language: sk
Date: 2007-05-25 00:00:00
Title: 2007/461/ES: Rozhodnutie Rady Ministrov AKT – ES č. 2/2007 z  25. mája 2007 o umožnení dodatočných bilaterálnych príspevkov, ktoré majú byť spravované Komisiou na podporu cieľov Mierového nástroja pre Afriku

5.7.2007   
            
            
               SK
            
            
               Úradný vestník Európskej únie
            
            
               L 175/35
            
         
      ROZHODNUTIE RADY MINISTROV AKT – ES č. 2/2007
   z 25. mája 2007
   o umožnení dodatočných bilaterálnych príspevkov, ktoré majú byť spravované Komisiou na podporu cieľov Mierového nástroja pre Afriku
   (2007/461/ES)
   RADA MINISTROV AKT – ES,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanú v Cotonou 23. júna 2000 (1) a revidovanú dohodou (2), ktorou sa mení a dopĺňa uvedená dohoda o partnerstve AKT-ES, podpísanou v Luxemburgu 25. júna 2005, a najmä na jej prílohu I odsek 8,
   keďže:
   
               (1)
            
            
               Rozhodnutie Rady ministrov AKT-ES č. 3/2003 z 11. decembra 2003 o použití zdrojov z balíka deviateho ERF pre dlhodobý rozvoj na vytvorenie Mierového nástroja pre Afriku (3) poskytlo potrebnú finančnú podporu na vytvorenie Mierového nástroja pre Afriku.
            
         
               (2)
            
            
               Dňa 5. marca 2007 uznala Rada pre všeobecné záležitosti a vonkajšie vzťahy naliehavosť riešenia finančných potrieb mierovej misie Africkej únie v Dárfúre v Sudáne (AMIS).
            
         
               (3)
            
            
               Odhadované zdroje zabezpečené v rámci AKT balíka na doplnenie Mierového nástroja pre Afriku, pokiaľ desiaty Európsky rozvojový fond („ERF“) nenadobudne účinnosť, nie sú dostatočné na to, aby AMIS fungoval do tohto dátumu. Členské štáty EÚ preto vyjadrili svoju ochotu realizovať dodatočné bilaterálne príspevky. Takéto dodatočné príspevky by mali byť zhromaždené v Mierovom nástroji pre Afriku a spravované Komisiou s cieľom zlepšiť koordináciu a monitorovanie využitia vynaložených finančných prostriedkov, kým desiaty ERF nenadobudne účinnosť.
            
         
               (4)
            
            
               Rozhodnutie zástupcov vlád členských štátov zasadajúcich v Rade č. 2005/446/ES z 30. mája 2005, ktorým sa určuje konečný termín vyčlenenia finančných prostriedkov z 9. európskeho rozvojového fondu (ERF) (4) stanovuje 31. december 2007 ako dátum, po ktorom už nebudú môcť byť pridelené finančné prostriedky z deviateho ERF.
            
         
               (5)
            
            
               Na podporu cieľov Mierového nástroja pre Afriku sa preto musí prijať ustanovenie na zabezpečenie dodatočných príspevkov zo strany členských štátov EÚ, ktoré majú byť spravované Komisiou,
            
         ROZHODLA TAKTO:
   Článok 1
   Dobrovoľné príspevky
   Do 30. septembra 2007 môže poskytnúť ktorýkoľvek členský štát EÚ Komisii dobrovoľné dodatočné príspevky na podporu cieľov Mierového nástroja pre Afriku podľa finančného protokolu.
   Komisii je zverená zodpovednosť za správu týchto príspevkov v rámci Mierového nástroja pre Afriku v súlade s postupmi deviateho Európskeho rozvojového fondu, okrem zrušených záväzkov, ktoré budú refinancované členským štátom pro rata podľa ich dobrovoľných dodatočných príspevkov.
   Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   
      V Bruseli 25. mája 2007
      
         
            Za Radu ministrov AKT-ES
         
         
            predseda
         
         Mohlabi K. TSEKOA
         
      
   
   
      (1)  Ú. v. ES L 317, 15.12.2000, s. 3.
   
      (2)  Ú. v. EÚ L 209, 11.8.2005, s. 27. Dohoda predbežne vykonávaná na základe rozhodnutia č. 5/2005 (Ú. v. EÚ L 287, 28.10.2005, s. 1).
   
      (3)  Ú. v. EÚ L 345, 31.12.2003, s. 108.
   
      (4)  Ú. v. EÚ L 156, 18.6.2005, s. 19.